Къущхьэ Iэсият Израилым макIуэ
Къэбэрдей Адыгэ Хасэмрэ Кэнжэ ЩэнхабзэмкIэ и унэмрэ зэгъусэу къызэрагъэпэщ «Адыгэ пщащэ» республикэпсо зэпеуэм и зи чэзу зэхыхьэр сыт щыгъуи хуэдэу дахэу, екIуу, гукъинэжу щэбэт кIуам екIуэкIащ.
Мызыгъуэгум я зэфIэкI ягъэлъэгъуащ пщащи 5-м. Абыхэм ящыщ дэтхэнэри теплъафIэт, щIыкIафIэт, акъылыфIэт, IэкIуэлъакIуэт. Я хьэл нэхъыфIхэмрэ я Iэзагъ здынэсымрэ къэпщытакIуэхэми хьэщIэхэми кърагъэщIэн мурадкIэ, ахэр Iуэхугъуэ зыбжанэкIэ зэпеуащ.
«Адыгэ пщащэ-2019» цIэ лъапIэр зратынур, дауи, къалэну хуагъэувым зи акъыл жанагъкIэ, IущагъкIэ, жьакIуагъкIэ пэлъэщрат. ЖыпIэнуракъэ, пщащитхури зэчиифIэхэт, Iуэхуми хъарзынэу зыхуагъэхьэзырати, дахэу утыку итащ.
Арат зэпеуэм и хабзэри, пщащэхэм увыпIэхэр мыпхуэдэу хуагуэшащ:
«Адыгэ пщащэ-2019» цIэ лъапIэр хуагъэфэщащ Къущхьэ Iэсият.
Япэ Адыгэ пщащэ хъуащ Джэдмышх Даринэ.
ЕтIуанэ Адыгэ пщащэр Къуэныкъуей Лианэщ.
Ещанэ Адыгэ пщащэщ Чэт Лианэ.
«Пщащэ зэчиифIэу» зэпеуэм къыщалъытащ Дзасэжь Лианэ.
Зэхьэзэхуэм щытекIуа Къущхьэ Iэсият 2020 гъэм и гъэмахуэм Израилым, Кфар-Камэ кIуэнущ, абы щыпсэу адыгэхэм яхэплъэну, я щыIэкIэ-псэукIэр зригъэлъагъуну. Апхуэдэ саугъэт гуапэр къызыбгъэдэкIар КъБР-м Граждан жылагъуэ зэгухьэныгъэхэм ядэлэжьэнымрэ лъэпкъ IуэхухэмкIэ и министерствэрщ.
«Адыгэ пщащэ» республикэпсо зэпеуэр зэрекIуэкIам, хъыджэбзхэм я зэфIэкIхэм, хуащIа тыгъэхэм ятеухуа тхыгъэ убгъуа ди газетым и къыдэкIыгъуэхэм ящыщ зым тетынущ.
НэщIэпыджэ Замирэ.
Сурэтыр Къарей Элинэ трихащ.
